Izvor: Pixabay

Građani Hrvatske u velikom broju odlaze iz zemlje, a jedan od onih koji je bolji život odlučio potražiti u Švedskoj. Na Facebooku je podijelio svoj prvi 'susret' sa školskim sustavom u Švedskoj.





"Sredina prošlog kolovoza, ugodno ljeto u Švedskoj. Mi smo Mi, a On je ravnatelj osnovne škole Lunden, udaljene 200 metara od našeg stana.



Mi: Preselili smo se nedavno u Švedsku i imamo 11-godišnju kći koju želimo upisati.



On: Dobro, popunite ovaj obrazac, treba nam nekoliko osnovnih informacija o vašoj kćeri.



Mi: Znate, ona ne zna švedski.



On: Dobro, naučit će.



Mi: Možda bi isprva trebala raditi po posebnom programu?



On: Postoji i ta mogućnost, ali mi mislimo da će najbolje i najbrže naučiti švedski u razredu s ostalom djecom. Uostalom, jedna nastavnica švedskog jezika radit će dva sata dnevno samo s njom.



Mi: Što Leona treba ponijeti u školu?



On: Ništa. Knjige, bilježnice, olovke, gumice, šiljila, ravnala, trokute, bojice... sve će dobiti ovdje. Mora samo voditi računa da baterija na iPadu ne bude prazna.



Mi: Znači, moramo joj kupiti iPad?



On: Ma ne, iPad će dobiti u školi, da se lakše snalazi s prevođenjem i učenjem, ali mora sama paziti na bateriju.



Mi: Treba li djetetu spremiti neku hranu za školu?



On: Nema potrebe, doručak je od 7:30, a ručak u 12:00. Svaki dan imamo dva menija, mesni i vegetarijanski.



Mi: Mislite li da bismo kod kuće ponekad trebali govoriti švedski s Leonom.



On: Nikako. Kod kuće trebate razgovarati hrvatski. I ne samo to, bilo bi dobro da jednom tjedno uči hrvatski na dopunskoj nastavi.



Mi: Imate li nekoga tko predaje hrvatski jezik?



On: U našoj školi nemamo, ali dopunska nastava hrvatskog jezika održava se četvrtkom od 16:00 u Eriksdalskolanu.



Mi: To je na suprotnoj strani grada...



On: Nema problema, naručit ćemo taksi.



Mi: Taksi?



On: Da, čekat će ju na parkiralištu svakog četvrtka u 15:45 i vratiti kući odmah nakon nastave.



I tako se Leona svakog četvrtka vozila taksijem na satove hrvatskog. Posebno se važnom osjećala kad bi po nju došla mlada vozačica u limuzini s tamnim staklima. Naravno, sve na račun ljubaznih i širokogrudnih švedskih poreznih obveznika", napisao je Mufić na svom Facebook profilu.